Tienermeisie verdwyn in strandmeerFoto: Netcare 911 ŉ Sestienjarige meisie het vermoedelik verdrink nadat sy Saterdagmiddag deur ŉ sterk stroom by ŉ bekende strandmeer by die mond van die Umgenirivier in KwaZulu-Natal meegesleur is. Shawn Herbst, woordvoerder van Netcare 911, sê paramedici is omstreeks 17:00 na die toneel by die Blue Lagoon ontbied. “Volgens getuies op die toneel het ŉ 17-jarige seun en ŉ 16-jarige meisie probeer om die riviermond oor te steek toe hulle deur ŉ sterk stroom meegesleur is. Vissermanne wat gesien het wat gebeur, het hulle te hulp gesnel en kon daarin slaag om die seun veilig terug na die oewer te bring,” sê Herbst. “Ongelukkig kon die meisie nie gevind word nie, ondanks die beste pogings van lewensredders, die polisie se soek- en honde-eenhede en ander owerhede.” Herbst sê die seun is op die toneel behandel en is in ŉ stabiele toestand na ŉ hospitaal geneem. “Daar word vermoed dat die meisie verdrink het en die soektog na haar is vandag voortgesit.”